Dimpués de recuperar-se d'o suyo grieu estau de salut, Frusciante prencipió una nueva vida marcada per la espiritualidat y l'ascetismo. Dimpués de practicar yoga y vipassana, descubrió l'efecto d'a autodisciplina en o cuerpo, y prencipió una vida mas saludable y harmoniosa. Amás, pa no distrayer-se d'a suya actividat musical y seguir con a suya vida espiritual, decidió abstener-se d'a vida sexual. Manimenos, Frusciante se trobaba immerso en una relación amorosa con a cantante Emily Kokal, de qui diz que le ha quitau d'as suyas crisis. Totz estes cambios le levoron a cambiar completament la suya actitut enta las drogas: «No amenesto prener drogas. Me siento muito millor agora a causa d'o ímpetu que una persona puede tener quan se dedica a bella cosa que realment ama. Ni sisquiera considero prener-las, ye una estupidez. Entre la mía dedicación en intentar estar un millor músico y la mía dieta sana y la practica d'o yoga, me siento muito millor que fa uns pocos anyos prenendo drogas. En este momento soi la persona mas feliz d'o mundo. Ixas cosetas no me foten en absoluto, y soi muito orgulloso d'ellas, no sabes bien qué orgulloso soi. Ye una coseta tant bonica estar capaz d'afrontar la vida, afrontar-se a ell mesmo, sin amagar-se dezaga d'as drogas; sin haber de que temer ira enta las personas que t'aman. I hai personas que s'espantan en perder bella cosa, pero tu no pierdes brenca con garra atra razón que si t'abandonas a tu mesmo».